Nacionalno preverjanje znanja (NPZ)

Z nacionalnim preverjanjem znanja (NPZ) vsi skupaj – učenke in učenci s starši, učitelji, ravnatelji in drugi strokovni delavci šole, pa tudi na ravni celotnega sistema vzgoje in izobraževanja – preverimo, kako uspešni smo pri doseganju ciljev in standardov znanja, določenih z učnimi načrti, in na tej podlagi ustrezno načrtujemo nadaljnje vzgojno-izobraževalno delo. Dosežek posameznega učenca pri NPZ-ju njemu, njegovim staršem in tudi učiteljem omogoča predvsem dodatno informacijo, na podlagi katere lahko bolje spremljajo šolsko delo (npr. katere vsebine učnega načrta obvlada slabše, katera so njegova močna področja glede na vsebino vsakoletnega preizkusa in v primerjavi z vrstniki v državi).
Učencem 9. razreda pa se dosežek pri NPZ iz slovenščine in matematike upošteva tudi pri vpisu v srednje šole v primeru omejitev vpisa.

NPZ opravljajo učenci 3., 6. in 9. razreda. Učenci 3. razreda opravljajo preizkus iz slovenščine in matematike, učenci 6. razreda opravljajo preizkus iz slovenščine, matematike in angleščine, učenci 9. razreda pa iz slovenščine, matematike in tretjega predmeta, ki ga vsako šolsko leto določi minister za izobraževanje, znanost in šport.
V šolskem letu 2026/2027 je tretji predmet na Osnovni šoli Ob Dravinji DKE – Domovinska in državljanska kultura in etika.

NPZ bo v šolskem letu 2026/2027 potekalo po razporedu:
	DATUM
	NPZ
	RAZRED

	Ponedeljek, 22. 3. 2027
	NPZ SLOVENŠČINA
	3., 6., 9.

	Sreda, 24. 3. 2027
	NPZ ANGLEŠČINA
NPZ Tretji predmet – DKE
	6.
9.

	Četrtek, 1. 4. 2027
	NPZ MATEMATIKA
	3., 6., 9.








Opravičevanje odsotnosti
Starši učenca, ki se ni udeležil NPZ iz posameznega predmeta, morajo razloge za neudeležbo učenca sporočiti ravnatelju osnovne šole, ki jo učenec obiskuje, najpozneje v 24 urah po začetku NPZ iz posameznega predmeta.

Opravičljivi razlogi za neudeležbo pri NPZ so:
1. bolezen, poškodba oziroma zdravstveno stanje učenca, ki onemogoča udeležbo pri NPZ,
2. naravna ali druga nesreča (npr. prometna nesreča),
3. smrt v družini,
4. aktivna udeležba na mednarodnem tekmovanju iz znanja ali veščin na podlagi predhodne uvrstitve učenca na državnem tekmovanju,
5. aktivna udeležba na velikem mednarodnem športnem tekmovanju v skladu z zakonom, ki ureja šport, in
6. drugi utemeljeni razlogi.

Pisna dokazila o upravičenosti razlogov starši predložijo ravnatelju najpozneje v treh delovnih dneh od dneva, ko so ravnatelju sporočili razloge za neudeležbo pri NPZ. Pisno dokazilo v primeru bolezni, poškodbe oziroma zdravstvenega stanja učenca, ki onemogoča udeležbo pri NPZ, je potrdilo pristojnega zdravnika. Za utemeljitev neudeležbe zaradi drugih zgoraj navedenih opravičljivih razlogov se predložijo dokazila pristojnih institucij oziroma organov, iz katerih izhaja, da se učenec ni mogel udeležiti NPZ.
Ravnatelj na podlagi predloženih dokazil v treh dneh od prejema dokazil odloči o upravičenosti razlogov.
Upravičena odsotnost je še posebej pomembna za učence 9. razredov zaradi točk, ki jih bodo mogoče potrebovali za vpis v srednje šole. V primeru neupravičene odsotnosti pri posameznem predmetu namreč učenci ne dobijo točk, v primeru upravičene odsotnosti pa se jim štejejo točke, določene s strani MVI (Ministrstvo za vzgojo in izobraževanje).

Vloga za opravičitev neudeležbe

Kršitve NPZ
Če bo med pisanjem nacionalnega preverjanja znanja prišlo do kršitev, lahko nadzorni učitelj v skladu s Pravilnikom o nacionalnem preverjanju znanja v osnovni šoli, učenca najprej opozori, ob nadaljnjih kršitvah pa lahko tudi prekine reševanje preizkusa znanja.

Med kršitve učencev pri NPZ spadajo:
· posedovanje in uporaba nedovoljenih pripomočkov,
· oziranje, pogovarjanje oziroma sporazumevanje z drugimi učenci,
· prepisovanje ali dopustitev prepisovanja,
· motenje poteka NPZ,
· vpisovanje ali risanje neprimernih znakov ali vsebin v preizkus znanja,
· ponavljanje kršitev in njihovo stopnjevanje.

Šola bo vzgojno postopala tudi, če se bo med postopkom optičnega branja ali vrednotenja ugotovilo, da učenčev preizkus znanja vsebuje zapise ali risbe z neprimerno ali žaljivo vsebino. V tem primeru se bo preizkus ovrednotil, šolo pa se bo o dogodku obvestilo, da bo vzgojno ukrepala v skladu s pravili šolskega reda ali vzgojnega načrta.

Vse dodatne informacije glede nacionalnega preverjanja znanja so objavljene na spletni strani Republiškega izpitnega centra (RIC):
RIC splošne informacije
Informacije za starše in učence 2026/2027
 
Za več informacij se lahko obrnete na svetovalno delavko Suzano K. Breznik na suzana.kovse@obdravinji.si ali na št. 03/757-27-37.
 

